
A. Înscrierea la grădiniță 2018-2019
În baza adresei Ministerului Educației Naționale  nr. 30062/27.04.2018, se derulează succesiv următoarele etape:

· Reînscrierea copiilor care frecventează grădiniţa în acest an şcolar şi doresc să o frecventeze şi în anul școlar 2018-2019 va începe pe 7 mai 2018
· Înscrierile  copiilor nou-veniţi se va derula începând cu 21 mai 2018
Orarul reînscrierilor şi înscrierilor va fi stabilit de conducerea unităţilor de învăţământ preșcolar şi va fi afişat, la loc vizibil, în fiecare grădiniţă.

Totodată, programul va fi afişat pe site-ul instituţiei, dar şi pe site-ul Inspectoratului Școlar Județean Arad.
După finalizarea procesului de reînscriere, locurile libere vor fi ocupate în ordinea descrescătoare a grupelor de vârstă: grupa mare (copiii de 5 ani), grupa mijlocie (copiii de 4 ani) şi grupa mică (copiii de 3 ani). În baza H.G. 1252/2012 și în limita locurilor disponibile, pot fi înscriși în grupa mică și copii cu vârsta cuprinsă între 2 și 3 ani.
În cazul în care într-o unitate de învăţământ, numărul cererilor de înscriere este mai mare decât numărul locurilor libere, atunci vor fi aplicate, succesiv, criterii de departajare generale şi criterii de departajare specifice.
Criteriile generale de departajare sunt următoarele: 
· existenţa unui document care dovedeşte că un copil este orfan de ambii părinţi

·  existenţa unui act care dovedeşte că este orfan de un singur părinte

· existența unui frate/surori înmatriculat/înmatriculate în grădiniţa respectivă 
· existenţa unui certificat medical care dovedeşte că minorul are un grad de handicap. 
Criteriile specifice de departajare sunt elaborate de fiecare unitate de învăţământ preşcolar. Acestea nu pot fi discriminatorii şi nu pot include liste de preînscrieri. Criteriile specifice de departajare vor fi aplicate doar după epuizarea criteriilor generale.

Conducerea unităţilor de învăţământ preşcolar trebuie să afişeze  la vedere, informaţii despre numărul copiilor care pot fi înregistraţi, criteriile generale şi specifice şi numărul de copii reînscrişi/înscrişi zilnic, în perioada stabilită, din totalul disponibil. 
De asemenea, unităţile particulare de învăţământ preşcolar au şi obligaţia de a afişa statutul acestora, adică dacă sunt autorizate să funcţioneze provizoriu sau sunt acreditate de Agenţia pentru Asigurarea Calităţii în Învăţământul Preuniversitar.

B. Evaluarea națională la clasele a II-a, a –IV-a şi a VI-a 2018

În perioada 7 mai - 24 iunie 2018, Ministerul Educației Naţionale organizează şi realizează evaluarea competenţelor fundamentale pentru toţi elevii claselor a II-a, a IV-a și a VI-a. Potrivit calendarului publicat de Ministerul Educației Naţionale, evaluările vor avea loc în perioada 7 mai - 24 iunie 2018 în toate unităţile de învăţământ care au învăţământ primar şi gimnazial. În județul Arad,  11723  elevi sunt așteptați să-și testeze cunoștințele (4005 elevi de clasa a II-a, 3793  elevi de clasa a IV-a și 3925 elevi de clasa a VI-a).

CALENDARUL de administrare a evaluărilor naţionale la finalul claselor a II-a, a IV-a şi a VI-a în anul şcolar 2017-2018

1. Evaluarea elevilor la finalul clasei a II-a - EN II:

Scris - Limba română - 7 mai 2018

Scris - Limba maternă - 7 mai 2018

Citit - Limba română - 8 mai 2018

Citit - Limba maternă - 8 mai 2018

Matematică - 9 mai 2018

Scris-Citit - Limba română pentru minorităţile naţionale - 10 mai 2018

2. Evaluarea competenţelor fundamentale dobândite în ciclul primar la finalul clasei a IV-a - EN IV:

Limba română - 15 mai 2018

Matematică - 16 mai 2018

Limba maternă - 17 mai 2018

3. Evaluarea competenţelor fundamentale la finalul clasei a VI-a - EN VI:

Limbă şi comunicare - 23 mai 2018

Matematică şi Ştiinţe ale naturii - 24 mai 2018

Rezultatele elevilor la evaluările naţionale vor fi supuse unui proces de analiză de către cadrul didactic şi de către colectivul de catedră din fiecare unitate şcolară. În urma acestei analize, cadrul didactic decide, acolo unde este cazul, elaborarea planului individualizat de învăţare al elevului, instrument fundamental de remediere/dezvoltare/orientare care cuprinde informaţii diagnostice şi prognostice în vederea orientării şi optimizării învăţării. Rezultatele evaluării şi planurile individualizate se comunică părinţilor elevilor şi constituie documente din portofoliul educaţional al elevului.

C. Premianți la faza județeană a Concursului Național „Alege! Este dreptul tău!” 2018

Anual, cu ocazia Zilei Internaționale a Consumatorului, Autoritatea Națională pentru Protecția Consumatorului în parteneriat cu Ministerul Educației Naționale organizează, prin intermediul Inspectoratului Școlar Județean Arad și al Protecției Consumatorului Arad, faza județeană a Concursului Național „Alege! Este dreptul tău!” pentru elevii de liceu. Și în acest an, la Colegiul Economic Arad, s-a desfășurat faza județeană a acestui concurs.  

La competiție au participat elevi de la școli din municipiul și județul Arad: Liceul „Mihai Viteazul” Ineu, Colegiul Particular “Vasile Goldiș” Arad, Colegiul Tehnologic de Industrie Alimentară Arad și Colegiul Economic Arad. În urma celor două probe susținute de elevi, cea de testare a cunoștințelor prin test grilă, intitulată Crearea unei piețe on-line echitabile și sigure, și cea de susținere a unui eseu pe tema  Costuri ascunse sle comerțului on-line, și în urma evaluării testelor și a jurizării probei de eseuri, au fost desemnați următorii câștigători:   

· locul I - Tomșa Ariana Daria de la Colegiu Economic Arad
·  locul al II-lea - Strapek Denis Alexandru - Colegiul Particular „Vasile Goldiș” Arad 
Cei doi câștigători vor participa la etapa națională a concursului care se va desfășura între 17-27 iunie 2018.
 Juriul  pentru proba de testare a cunoștințelor și cea de susținere a eseului a fost format din:  

· Camelia Moler– inspector şcolar pentru educație permanentă și activități extrașcolare I.Ș.J. Arad

·  Monica Băltărețu – director Colegiul Economic Arad, 
· Aurica Moldovan, Dorina Dănilă și  Popa Diana Florentina  - profesori Colegiul Economic Arad
· Gheorghe Iancu – comisar şef adjunct Comisariatul Judeţean pentru Protecţia Consumatorului Arad 
· Andreea Roșoga – consilier juridic Comisariatul Judeţean pentru Protecţia Consumatorului Arad

· Todor Lădariu -  reprezentant mediul de afaceri.

 În paralel, concursul a avut și o parte artistico-plastică, proba de desene la clasele I-VI și grafice la clasele a VII-a și a VIII-a. Tema desenului este intitulată Mesaje ascunse în publicitatea on-line la produse nealimentare, iar câștigătorii fazei județene vor intra în compeția națională:

· Marcoi Sofia - clasa I,  Școala Gimnazială „Caius Iacob”Arad 
·  Iasmina Ljuba Jichici - clasa a II-a B,  Școala Gimnazială „Nicolae Bălcescu” Arad
Jurizarea desenelor a fost efectuată de către o comisie formată din:

· Camelia Moler– inspector şcolar pentru educație permanentă și activități extrașcolare I.Ș.J. Arad

·  Monica Băltărețu – director Colegiul Economic Arad

·  Aurica Moldovan - profesor Colegiul Economic Arad

·  Gheorghe Iancu – comisar şef adjunct Comisariatul Judeţean pentru Protecţia Consumatorului Arad

·  Andreea Roșoga – consilier juridic Comisariatul Judeţean pentru Protecţia Consumatorului Arad 

·  Todor Lădariu -  reprezentant mediul de afaceri

· Andrada Marcu- inspector școlar pentru arte I.Ș.J Arad

· Daniela Stana Rață- prof.dr. artă vizuală Palatul Copiilor Arad. 

Acest concurs a fost gândit cu scopul de a forma generații de consumatori conștiente de drepturile lor legitime. În momentul în care tinerii învață despre drepturile lor în calitate de consumatori, ei vor ști să aleagă dintre produsele și serviciile de pe piață pe cele care corespund cel mai bine intereselor lor.

